b'\n_START_ARTICLE_\nMals\n_START_SECTION_\nGeografi\n_START_PARAGRAPH_\nKommunen ligger mellom \xc3\x96tztal-Alpene i nord\xc3\xb8st (3738\xc2\xa0moh. i Wei\xc3\x9fkugel) og Sesvenna-Alpene i vest (3204\xc2\xa0moh. i Piz Sesvenna). Den brede Vinschgau-dalen fortsetter her oppover mot Reschenpasset (1504\xc2\xa0moh.) i nord og nedover mot Meran i \xc3\xb8st._NEWLINE_Burgeis og Schleis ligger ved Etsch, Vinschgaus hovedelv. Mals ligger ved foten av en stor sedimentvifte (Malser Haide), som i dag er fruktbar engmark. Sedimentvifta ble dannet av Plawenner Bach (rio Piavenna; fra Plawenn-dalen), men denne bekken g\xc3\xa5r n\xc3\xa5 opp i vanningskanalene som fra gammelt av er anlagt i engene og \xc3\xa5ssidene. Gjennom Mals renner Punibach (rio Puni), som kommer fra Planeil-dalen og senere tar opp Saldurbach (rio Saldura; fra Matsch-dalen) f\xc3\xb8r den renner ut i Etsch. Fra Schlinig-dalen kommer Schliniger Bach eller Melzbach (rio Melz), som ogs\xc3\xa5 er en sideelv til Etsch. Ved Laatsch begynner sidedalen Val M\xc3\xbcstair (M\xc3\xbcnstertal), som leder til Sveits og opp til Fuornpasset (2149\xc2\xa0moh.).\n_START_SECTION_\nSeverdigheter\n_START_PARAGRAPH_\nLandsbyen Mals\xe2\x80\x99 historiske sentrum domineres av fem h\xc3\xb8ye og gamle t\xc3\xa5rn. Fire av disse tilh\xc3\xb8rer romanske kirker, den eldste av disse er St.\xc2\xa0Benedikt, som ble bygd p\xc3\xa5 700-tallet og inneholder fresker fra karolingisk tid. Det femte t\xc3\xa5rnet er kjernet\xc3\xa5rnet av en 1100-talls-borg som ellers ikke lenger er bevart._NEWLINE_Utenfor Burgeis ligger F\xc3\xbcrstenburg, en godt bevart borg fra 1200-tallet, og benediktiner-abbediet Marienberg._NEWLINE_Ved Tartsch ligger en kolle der man har funnet en retisk bosetning fra lat\xc3\xa8ne-tiden (ca. 4. \xc3\xa5rhundre f.Kr.). Byen bestod av minst 80 hus; ett av disse har blitt utgravd.'